
Към № 93-00-858/20.05.2025 г.

ДОКЛАД
От ВЛАДИМИР ТУДЖАРОВ, ГЛАВЕН СЕКРЕТАР 
НА МИНИСТЕРСТВОТО НА ИКОНОМИКАТА И ИНДУСТРИЯТА

ОТНОСНО: Предложение за промяна на Устройствения правилник на Центъра на промишлеността на Република България в Москва
УВАЖАЕМИ ГОСПОДИН МИНИСТЪР,
В Държавен вестник, бр. 40 от 16.05.2025 г. е обнародвано Постановление № 56 на Министерския съвет от 14 май 2025 г. за изменение и допълнение на нормативни актове на Министерския съвет. Постановлението влиза в сила на 1 юли 2025 г. С § 1 от цитираното постановление са извършени промени в чл. 3, ал. 2 на ПМС № 20/2022 г. за приемане на устройствени правилници на Министерството на икономиката и индустрията и на Министерството на иновациите и растежа по отношение числеността на Държавната комисия по стоковите борси и тържищата и Центъра на промишлеността на Република България в Москва (ЦПРБМ). Устройственият правилник на Центъра на промишлеността на Република България в Москва, Руска федерация се приема от министъра на икономиката и индустрията, поради което неговото изменение следва да се осъществи в съответствие с нормативната промяна, извършена с горецитираното Постановление.
В числеността на персонала на Центъра на промишлеността на Република България в Москва, Руска федерация, през последните години са налице трайно незаети щатни бройки поради усложнената политическа обстановка, поради което се предвижда да бъде намалена от 11 щ.бр. на 6 щ.бр. Предвид визовия проблем с дългосрочно командироване на служители в Центъра на промишлеността на Република България в Москва, Руска федерация, вариант за осигуряване на необходимата численост от 5 щ. бр. на ДКСБТ, е намаляване на числеността на ЦПРБМ.
Предвидено е Правилникът да влезе в сила на 1 юли 2025 г. в съответствие с влизането в сила на Постановление № 56 на Министерския съвет от 14 май 2025 г. за изменение и допълнение на нормативни актове на Министерския съвет.
Предложеният проект на Правилник няма да доведе до допълнителни разходи за бюджета на Министерството на икономиката и индустрията.
С проекта на Правилник не се въвеждат норми на правото на Европейския съюз.
Предложеният проект на Правилник следва да бъде публикуван на интернет страницата на Министерството на икономиката и индустрията и на Портала за обществени консултации, съгласно изискването на чл. 26, ал. 2 от Закона за нормативните актове.
УВАЖАЕМИ ГОСПОДИН МИНИСТЪР,
Във връзка с гореизложеното и с оглед необходимостта от привеждане в съответствие на Устройствения правилник на ЦПРБМ с Постановление № 56 на МС, представям на Вашето внимание за подпис проект на Правилник за изменение на Устройствения правилник на ЦПРБМ съобразно новата численост, както и с оглед неговото актуализиране след приемане на Решение на Народното събрание от 15.12.2021 г. за избиране на Министерски съвет (министърът на икономиката следва да се замени с министъра на икономиката и индустрията). 
Приложение: Съгласно текста.
С уважение,

ВЛАДИМИР ТУДЖАРОВ
Главен секретар на Министерството на икономиката и индустрията

